Twee plaasaanvallers, Luyanda Velaphi (34) en Poto Morolwa (32), het reeds Woensdag in die Bethulie-landdroshof verskyn vir die aanval op 'n bejaarde egpaar, op hul plaas in Bethulie, Vrystaat.
Kallie Kruger (87) en sy vrou Marcia (82), is deur twee aanvallers, in hul huis oorval en aangerand.
Die aanvaller het die Kruger-egpaar vasgebind en beveel om stil te bly. Hulle het in Kallie se Toyota Hilux bakkie, met verskeie gesteelde goedere gevlug, waarna hulle die bakkie in die dorp agtergelaat het.
Die polisie het inligting van gemeenskapslede ontvang, waarna die aanvallers Maandag gearresteer is. Die polisie het ook beslag gelê op al die gesteelde goedere.
Die aanvallers se saak is tot 5 Oktober uitgestel, waarna hulle om borgtog aansoek kan doen. Hulle sal dus in aanhouding bly tot die saak voorkom.